Emlékeztető

Készült

az Eötvös Loránd Tudományegyetem

Egyetemi Kreditátviteli Bizottságának

2014. április 11-én, 9.30 órai kezdettel tartott üléséről

Helye: Tanári Klub (Budapest, Szerb u. 21-23.)

Megjelentek

Borsodi Csaba rektorhelyettes, elnök; Nagy Marianna dékánhelyettes (ÁJK), Kóczián Lilla hivatalvezető (ÁJK), Horváth Krisztina dékánhelyettes (BTK), Ferenczi Attila KKB elnök (BTK), Márkus Eszter dékánhelyettes (BGGYK), Gergó Lajos dékánhelyettes (IK), Szivák Judit dékánhelyettes (PPK), Juhász Gábor dékánhelyettes (TÁTK), Demeter Katalin dékánhelyettes (TÓK), Horváth Erzsébet dékánhelyettes (TTK), Borbély Krisztián (EHÖK), Cseszregi Tamás (oktatási igazgató)

Borsodi Csaba ismertette a **napirendi pontok**at.

1. Kreditátvitellel kapcsolatos aktuális kérdések
2. Egyebek

Az **1. napirendi pont** keretében Cseszregi Tamás ismertette a kari tanulmányi hivatalvezetők, a kari nemzetközi hallgatói mobilitással foglalkozó adminisztrátorok, a Nemzetközi Képzési és Mobilitási Osztály, valamint az Oktatási Igazgatóság illetékes kollégái részvételével megtartott értekezleteken megtárgyalt és az EKB számára elfogadásra javasolt, az Erasmussal, vagy más, három hónapig vagy azt meghaladó időtartamban ösztöndíj keretében külföldi felsőoktatási intézményben folytatott résztanulmányok beszámításával kapcsolatos eljárásrendet:

1. A hallgató által a külföldi felsőoktatási intézményben végzett **tanegységek mindegyike beszámításra kerül**, az alábbiak szerint:
2. amennyiben a külföldi intézményben teljesített tanegység **elismerhető** a hallgató szakjának **mintatantervében lévő tanegységnek**, akkor az elismerésre a mintatanterv szerinti tanegység kreditértékével és külföldön szerzett érdemjeggyel vagy annak konvertálásával kerül sor[[1]](#footnote-1).

Az **érdemjegy-konverzió** az ECTS grade, ennek hiányában a külföldi felsőoktatási intézmény ELTE-vel kötött szerződésében foglaltak, ezek hiányában pedig a kari kreditátviteli bizottság egyedi mérlegelése alapján kerül sor.

Az ECTS grade alapú konverzió az alábbiak szerint zajlik:

ELTE érdemjegy ECTS grade definition

5 (excellent) A, B excellent, very good

4 (good) C good

3 (satisfactory) D satisfactory

2 (pass) E sufficient

1 (fail) FX, F fail

1. amennyiben a külföldi felsőoktatási intézményben teljesített tanegység **nem ismerhető el** a hallgató szakja **mintatantervében lévő tanegységnek**, akkor az elismerésre a külföldi intézményben elvégzett tanegység nevével, az a) pontban vázolt érdemjegy-konverzióval, valamint a kari kreditátviteli bizottság egyedi mérlegelése alapján megállapított, de **legalább két kredit értékkel** kerül sor. Az ily módon beszámított tanegység szabadon választható tanegységnek minősül.
2. A hallgatónak **nem kell felvennie** azt a tanegységet, ami kiutazása előtt megkötött tanulmányi szerződésében (learning agreement; LA) szerepel. **Amennyiben** a LA-ben megjelölt tanegység elismertetésére a hallgató **hibáján kívül nem kerül sor** (pl. mert a külföldi felsőoktatási intézmény a kurzust nem indította el, vagy mert a kreditátviteli bizottság a kreditet a LA-ben foglaltak ellenére nem ismeri el), a hallgató számára – kérésére – a tanulmányi hivatal/osztály utólag felveszi a kurzust, és lehetőséget kell biztosítani az érdemjegy megszerzésére. Ez alól – jellegükre tekintettel – csak a labor- és terepgyakorlatok képeznek kivételt.
3. **Amennyiben** a hallgató **felvette azt a tanegységet, amely elismerésre kerül,** a tanulmányi hivatal/osztály a kreditelismerés Neptun-ban történő rögzítése során törli azt. Ennek oka elsődlegesen a kreditelismerés Neptun-ban való rögzítésének helyes eljárása, ugyanakkor ennek alapján lesz lehetőség arra is, hogy a külföldi felsőoktatási intézményben végzett tanulmányok **ne számítsanak bele** a HKR 58. § (4) bekezdésben[[2]](#footnote-2) meghatározott keretbe.
4. A külföldi felsőoktatási intézményben végzett tanulmányok – arra tekintettel, hogy azok részképzés jellegűek, melynek során az ELTE-s félévnek aktívnak kell lennie – **beleszámítanak a korrigált kreditindexbe[[3]](#footnote-3)**, és a hallgató **tanulmányi ösztöndíj**ának kiszámítása során is figyelembe kell vennie ezeket a teljesítéseket.
5. Az **átsorolás** alól alanyi jogon mentesülnek az erasmusos hallgatók[[4]](#footnote-4). A többi, három hónapig vagy azt meghaladói időtartamban ösztöndíj keretében külföldi felsőoktatási intézményben tanulmányokat folytató hallgató a HKR 132. § (8) bekezdése alapján egyedi kérelem alapján mentesülhet az átsorolás alól. (Ennek oka az, hogy az Egyetem nem vagy nem minden esetben értesül arról, hogy a hallgató ilyen tanulmányokat folytat, így a folyamat automatizálására nincsen lehetőség.)

Az EKB a szóban ismertetett javaslatot megvitatta, majd Cseszregi Tamás jelezte, hogy az észrevételek figyelembe vételével módosított eljárásrendet elektronikus úton fogja megküldeni a tagok számára, és javasolta, hogy arról levélszavazás útján döntsön a Bizottság, mely javaslatot a Bizottság támogatott.

Az **1. napirendi pont** keretében Horváth Erzsébet felvetése alapján a Bizottság egyetértett abban, hogy a kari kreditátviteli bizottságok egyedi mérlegelésére kell bízni az érdemjegy-konvertálást azokban az esetekben, amikor **az elismert tanegységek száma nem egyezik meg** azon tanegységek számával, amelyeket teljesítettnek minősítenek.

A Bizottság egyetértett abban is, hogy amennyiben az **elismert tanegység minősítése eltérő** skálán valósult meg, mind azon tanegységé, amelyet teljesítettnek minősítenek, az alábbi konverziót kell alkalmazni:

1. kétfokozatú skála 1-5
2. háromfokozatú skála 1-3-5
3. ötfokozatú skála 1-2-3-4-5

Az **Egyebekben** észrevétel, hozzászólás nem érkezett, ezek után Borsodi Csaba megköszönte az aktív közreműködést, és az ülést bezárta.

Budapest, 2014. április 17.

 dr. Cseszregi Tamás

 oktatási igazgató

1. vö. 79/2006. (IV. 5). Korm. rendelet 23. § (10) A felsőoktatási törvény 58. §-ának (7) bekezdése alapján elismert tanulmányi teljesítmény kreditértéke megegyezik annak a tantervi követelménynek a kreditértékével, amelyet teljesítettnek minősítenek, a megszerzett érdemjegy azonban a tantárgyak elismerésekor nem módosítható. [↑](#footnote-ref-1)
2. HKR 58. § (4) Az Nftv. 49. § (2) bekezdése szerinti lehetőségen felüli kurzusok felvételéért (beleértve a bármely ok miatt nem teljesített kurzus újbóli felvételét is) a hallgató a jelen Szabályzat VII. fejezetében foglaltak alapján külön térítést fizet [↑](#footnote-ref-2)
3. ld. 79/2006. (IV. 5.) Korm. rend. 24. § (3) (...) A korrigált kreditindex a kreditindexből egy, a félév során teljesített és az egyéni tanrendben vállalt kreditek arányának megfelelő szorzótényezővel számítható. [↑](#footnote-ref-3)
4. vö HKR 132. § (7) Az a hallgató, aki Erasmus ösztöndíj keretében végezte az átsorolás alapjául szolgáló utolsó két féléve közül legalább az egyik félév valamely időszakát, vagy kivételes tanulmányi rendet engedélyeztek számára, szintén mentesül az átsorolás alól. [↑](#footnote-ref-4)